  Майя Бывальцева 13-тӥ толсуре Удмуртилэн Кун Кенешысьтыз депутатъёс ужысьтыз кошкем Андрей Кузнецов интые выль вице-премьерлэсь кандидатуразэ эскерозы. 5-тӥ толсуре журналистъёслы со сярысь вераз элькунлэн тӧроез Александр Соловьёв. «Со интые кандидатураос вань», — пусйиз Соловьёв, но нимъёсты али ик вераны пумит луиз. Тодэ вайытом, Андрей Кузнецовез ужысьтыз мозмытон сярысь пуктэтэз 1-тӥ шуркынмонэ шараязы. Александр Соловьёв озьы ик вераз, та дыре эшшо одӥг интыуж вань, кытчы выль адямиез утчаны кулэ — Удмуртилэн тӧроезлэсь Россилэн азьмуртэз бордын ялан ужась ыстэм муртсэ. «Постпредствоын ужпумез али сэрттоно-пертчоно. Но мон малпасько, Выль арозь ми ум дыртэ», — вераз улосвыллэн кивалтӥсез. Александр Соловьёв пусйиз, со интыуже мыло-кыдо, Москваез умой тодӥсь адями кулэ. Удмуртилэн тӧроезлэсь Россилэн азьмуртэз бордын ялан ужась ыстэм муртэзлэсь ужоскетъёссэ азьвыл быдэсъяз Светлана Смирнова. 14-тӥ шуркынмонэ со ужысьтыз ас мылкыд каремезъя кошкон сярысь куриськон гожтӥз. Али солэсь ужзэ огдырлы быдэсъя Ирина Теслева. Тегъёс: Политика АндрейКузнецов Удмуртия АлександрСоловьёв кивалтэт СветланаСмирнова  